**Χρήστου Κάτσικα**  τακτικού,

[Εσπερινό Γυμνάσιο Μοσχάτου, ΠΕ02, 6945892700]

 **Μάκη Μαυρέλη,**αναπληρωματικού,

[4ο  ΓΕΛ Καλλιθέας, ΠΕ03, 6972109997],

Αιρετά μέλη του ΠΥΣΔΕ,

εκπρόσωποι των **Αγωνιστικών Παρεμβάσεων Δ!ΔΔΕ ΑΘΗΝΑΣ**

 **Σχετικά με τα «προαιρετικά» μαθήματα τις ημέρες του Πάσχα.**

 **Το Υπουργείο Παιδείας εμπαίζει εκπαιδευτικούς, γονείς και μαθητές με τα επικοινωνιακά παιχνίδια για «προαιρετικά» μαθήματα τις ημέρες του Πάσχα**

Τα παιχνίδια στην πλάτη των εκπαιδευτικών συνεχίζονται και με τις διακοπές του Πάσχα. Τελικά επιβεβαιώνει για άλλη μια φορά ότι ο λύκος στην αναμπουμπούλα χαίρεται!

Ενώ λοιπόν, η υπουργός παιδείας από τη μια παίζει επικοινωνιακά παιχνίδια με υπολογιστές και χάντρες για τους ιθαγενείς, από την άλλη ετοιμάζει να περικόψει τις διακοπές του Πάσχα με νομοθετικές ρυθμίσεις που αφήνει να διακινούν τα παπαγαλάκια της, ότι θα φέρει εντός των ημερών!

**Με ανακοίνωσή του το Υπουργείο Παιδείας ενημερώνει ότι «θα δύναται να παρέχεται σε προαιρετική βάση εξ αποστάσεως εκπαίδευση σε όλες τις βαθμίδες της εκπαίδευσης και κατά τη διάρκεια των δύο επερχόμενων εβδομάδων,** με εξαίρεση το χρονικό διάστημα από Μεγάλη Τετάρτη 15.04.2020 ως και Τρίτη 21.04.2020. Το ακριβές πλαίσιο θα οριστεί με σχετικές διατάξεις».

      Θέλουμε να υπενθυμίσουμε ότι **η λειτουργία του σχολείου, η έναρξη των μαθημάτων, οι διακοπές και οι αργίες, ρυθμίζονται με το ΠΔ79** άρθρο 3 παράγραφος 1στ.

«Τα δημόσια σχολεία και νηπιαγωγεία δεν λειτουργούν τις ακόλουθες ημέρες:.... από τη Μεγάλη Δευτέρα μέχρι και την Παρασκευή του Διακαινησίμου». Το οποίο δεν αναιρείται ούτε με υπουργικές αποφάσεις ούτε με συστάσεις ούτε με προσφυγή στον κοινωνικό αυτοματισμό.   Και ρωτάμε:

   1.Από πότε η λειτουργία του δημόσιου σχολείου έγινε προαιρετική; Δεν υπάρχει συγκεκριμένη νομοθεσία που καθορίζει τις ημέρες και ώρες που λειτουργούν τα σχολεία;

    2. Σε τι θα βοηθήσει στην παρούσα φάση η ένταση του πολυκερματισμού που ήδη λαμβάνει χώρα στο χώρο της εκπαίδευσης.

    3. Τι υπονοεί το υπουργείο πετώντας για άλλη μια φορά το μπαλάκι στους εκπαιδευτικούς; Ότι υπάρχουν εργατικοί εκπαιδευτικοί που δουλεύουν και το Πάσχα και κατ΄ αντιστοιχία οι τεμπέληδες που δε δουλεύουν, ενεργοποιώντας τον κοινωνικό αυτοματισμό, εργαλείο χρήσιμο για τα επόμενα μέτρα που ετοιμάζει;

            Υπάρχει λοιπόν συγκεκριμένο νομοθετικό πλαίσιο (ΠΔ79) που ορίζει με ενιαίο τρόπο τη λειτουργία των σχολείων και αυτό θα ακολουθήσουμε όλοι και όλες απαρέγκλιτα. Τα υπόλοιπα, ας τα βρει το Υπουργείο Παιδείας με τους αυλικούς του δημοσιογράφους που είναι ήδη σε διατεταγμένη υπηρεσία να βγουν στα κανάλια και να προαναγγέλλουν μειώσεις μισθών για τους «τεμπέληδες» εκπαιδευτικούς!

 **Αυτές τις ώρες χιλιάδες καθηγητές δίνουμε τη μάχη της στήριξης και της αλληλεγγύης στους μαθητές μας και τις οικογένειες τους. Αφήστε μας απερίσπαστους. Τα επικοινωνιακά παιχνίδια, οι πολιτικές σκοπιμότητες, οι συκοφαντικές επιθέσεις εναντίον μας, τα τρομολαγνικά σενάρια και τα στημένα ρεπορτάζ που απειλούν το κύρος και τους μισθούς μας από τα δελτία των επτά δεν βοηθούν.**